– Det luktet forferdelig, sier mammaen til Saminah.

Tiåringen fra Skjetten var, som mange andre barn, ute i sitt eget nærområde og banket på dører i håp om en neve godteri tirsdag kveld.

Skuffelsen var åpenbart stor da hun kom hjem og skulle kose seg med snopet hun hadde samlet inn.

Midt oppi haugen med godteri lå det nemlig en stor reke, forteller moren.

Familien ønsker ikke å stå fram med fullt navn.

– Dårlig gjort

– Jeg håper det er ungdommer, og ikke voksne, som har lagt en reke i godteposen til datteren min. Det var i hvert fall utrolig dårlig gjort. Det luktet helt forferdelig, og hun orket ikke spise godteriet, forteller moren.

Hun forteller at datteren på ti år reagerte såpass på lukten som hadde satt seg i alle søtsakene, at hele fangsten til slutt havnet i søpla.

– Vi hadde jo selvsagt kjøpt inn snop til de barna som kom på døra hos oss, så Saminah fikk godteri. Men det var jo liksom ikke det samme.

Hun håper nå at vedkommende som på halloween-kvelden delte ut reker og ikke godteri har dårlig samvittighet.

– Tenk om man for eksempel er allergisk mot skalldyr. Vi har bodd på Skjetten i snart åtte år og aldri opplevd lignende. Det er rett og slett ikke greit, sier Saminahs mamma.

Mange uønskede hendelser

Det er ikke bare Saminah som tirsdag kveld opplevde ubehageligheter.

Politiet på Romerike har mottok flere meldinger om unger som tydeligvis heller velger «knep» framfor «knask» under årets halloween-feiring.

Blant annet ble en 90 år gammel dame så skremt at hun ringte politiet. Årsaken skal ha vært at utkledde ungdommer gjentatte ganger ringte på døren og tittet inn gjennom vinduene.

Flere steder, blant annet i Lillestrøm, Jessheim, Lørenskog og på Strømmen, ble det også meldt om eggkasting på hus.

På Lillestrøm stasjon ble i tillegg flere parkerte biler som ble utsatt for det samme.